**Urma pașilor spre Infinit**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Că nu ți-am mulțumit îndeajuns

e vina mea și-mi recunosc păcatul

și chiar acum o fac, dar tot pe-ascuns,

și-ți spun că te iubesc ca nimeni altul!

Îți mulțumesc că stavilă ai fost

rostogolirii mele spre golire

și ai făcut din suflet adăpost

pentru a mea ființă-n zvârcolire.

M-ai învelit cu stoluri de iubiri

să-mi fie șezământul drept covată,

ca visele desprinse din trăiri

să-mi facă odiseea minunată.

Și ai întins prin noul început

a purității cântec și culoare:

un nesfârșit șiret de Neștiut,

pe care să pășim spre încântare.

În spate m-ai cărat spre Infinit,

dar n-ai simțit în suflet vreo corvoadă

că mă iubeai, cum n-ar fi fost menit,

cum nimeni n-a putut ca să prevadă.

Sub greutatea ce-o aveam în gând,

din tălpi ai picurat Eternitate,

Iar ALBUL peste ROȘUL sângerând,

Eu îl vedeam un semn de unitate

Și nicimăcar nu știu când ai căzut

în ALBUL necuprins de veșnicie,

Dormind frumos, nicicând n-aș fi crezut

că ROȘUL își va lua a sa simbrie.

Iar de atunci, privesc spre Infinit,

Speranța când renaște-n primavară

Te regăsesc prin ce ai devenit:

Un șnur firav purtând a sa ”povară”.